Nordjyllands Beredskab blev mandag eftermiddag klokken 16.15 kaldt ud til en brand på Fyrrevej i Nr. Lyngby ved Løkken. Her var en tilbygning til et sommerhus brudt i brand og en nabo havde via 112 alarmeret Nordjyllands Beredskab, der hurtigt var fremme på stedet. Her kunne de konstatere at tilbygningen var overtændt og at ilden også havde bredt sig til sommerhusets hovedbygning. En times tid senere var selve brandslukningen overstået og brandfolkene kunne koncentrere sig om efterslukningen ligesom indsatsleder Dorhte Krogh kunne gøre status. - Vi fik reddet en del af sommerhuset, men desværre ikke det hele, fortæller indsatslederen om resultatet af indsatsen. Ekstremt tørt Der var ingen til stede i huset, da branden brød ud og årsagen til branden har Dorthe Krogh således ingen indikationer eller gæt på. Værd at bemærke er det dog at bemærke, at tørkeindekset for Danmark er på de maksimale 10 i det meste af Nordjylland og på enten 9 eller 10 i resten af landet. - Der er jo hverken udstedt afbrændingsforbud eller andet, men jeg synes da, man skal have sin almindelige sunde fornuft med sig lige nu og udvise forsigtighed, siger vagtchef ved Nordjyllands Politi Per Jørgensen.

Opsummering:
Det var ikke muligt at redde hele huset, da der mandag eftermiddag udbrød brand på Fyrrevej i Nr. Lyngby.